  Наталья Тетерина 13-тӥ толсуре Ижкарысь Калыкъёслэн Эшъяськон юртазы Удмуртиысь йӧскалык политикая министерстволэн паськытатэм коллегияз йӧскалык ужпумъёсты ёросъёсын быдэстон сярысь кенешизы. Пумиськонэ элькунысь йӧскалык политикая министр Лариса Буранова, лулчеберетъя но туризмъя министр Владимир Соловьев, Удмуртиысь йӧскалык лулчеберетъя огазеяськонъёслэн кивалтӥсьёссы, муниципалитетъёслэн тӧрооссы но йӧскалык политикаен герӟаськем муртъёс пыриськизы. Пумиськонлэсь валтӥсь ивортонзэ элькунысь йӧскалык политикая министрлэн воштӥсез Людмила Соковикова лэсьтӥз. Со пусйиз, туннэ нуналлы Удмуртиын улӥсь калыкъёслэн кусыпъёссы юнэсь, йӧскалык яке вӧсьлык пумысен бадӟым керетонъёс ӧвӧл. Социологъёслэн юалляськонъёссы возьмато – элькунысь калык кусыпъёсты умоен дунъясь кунмуртъёслэн лыдзы будэ. 81 процент палаез юам муртъёс Удмуртиысь калык кусыпъёсъя югдурез умой шуыса лыдъяло Людмила Соковикова, Удмуртиысь йӧскалык политикая министрлэн воштӥсезЁросъёсъя учконо ке, та лыдпусъёс пичиесьгес, вераз министрлэн воштӥсез. Муниципалитетъёс йӧскалык политикалэсь кулэлыксэ валало ке но, та ӧръя ужез пайдаёгес лэсьтыны тыршоно. Туннэ нуналлы интыосын туж кулэ та удысъя ӧнерчиосты дасяны, йӧскалык политикая муниципал программа кылдытыны но калыклы но тӧрлыкъёслы кенешон интыос радъяны. Кызьы шуиз ивортӥсь, йӧскалык ужпумъёсъя муниципал программаос ваньмаз сямен ик ёросъёсын вань, но соос та удыслэсь вань палъёссэ уг басьто. Тросэз муниципалитетъёс пӧртэм йӧслыкъёслэн кусыпъёсынызы герӟаськем ужез лулчеберетъя ужрадъёс пала берыкто. Нош калык кусыпъёсын ужанлэн пуштросэз узыргес: со дышетон, ивортон, мигрантъёсын ужан но трос мукет удысъёсты огазея, лыдъя Людмила Соковикова. Сое лыдэ басьтыса, министрлэн воштӥсез ёрос тӧроослы вазиськиз. Муниципал кылдытэтын югдурез эскерон ужез радъяны кулэ, кылдыны быгатӥсь кышкытлыкъёсты синйылтыны, координаци кенешъёслэсь ужзэс но муниципал программаосты югдуръя тупатыны Людмила Соковикова, Удмуртиысь йӧскалык политикая министрлэн воштӥсезЛюкаськемъёсты йӧскалык политикая муниципал программаенызы Дэбес ёрослэн тӧроез Андрей Иванов тодматӥз. Солэн кылъёсызъя, туннэ нуналлы ёросын 20-лэсь ятыр выжы калыкъёс уло. Кызьы возьмато юалляськонъёс, 33 процентэз юам муртъёс калык кусыпъёсъя югдур шуг шуыса лыдъяло. Соин валче ёрос тӧрлыкъёс йӧскалык кусыпъёсты юнматонъя программазэс тупатӥзы. Тупатэм программаын ёросын тупаса но огкылысь улонэз утёнын егитъёслэсь луонлыкъёссэс пайдаё кутон, анай кылъёсты утён, пӧртэм выжыысь калыкъёс куспын керетонъёсты алон чакламын Андрей Иванов, Дэбес ёрослэн тӧроезТа ужпумъёсты лыдэ басьтыса, Дэбес ёросын пӧртэм ужрадъёс ортчо. Соос пӧлын «Все флаги в гости к нам», «Зарни - Ё перепеч, табань но пельнянь!» фестиваль, «Пичи Чеберайёс но Батыръёс», йӧскалык огазеяськонъёслэн «В кругу друзей» пумиськонъёссы, «Голубь мира – одна страна – одна семья» ӵектос, йӧскалык лулчеберетъёсъя «Венок в подарок для друзей» фестиваль но мукет. Ивортонзэ йылпумъяса, Андрей Иванов пусйиз, йӧслыкъёсын ужан радлыкез тупатэм бере, калык кусыпъёсъя югдур умой пала воштӥськиз, сое тӧрлыкъёс ялан чаклало. Со сяна, йӧскалык политикая пуктэм ужзы сярысь Эгра ёросысь тӧролэн воштӥсез Александр Шамшурин но Пичи Пурга ёросысь «Постольское» муниципал кылдытэтлэн тӧроез Надежда Логинова веразы. Элькунысь Кунпуш ужъёсъя министерстволэн Экстремизмлы пумитъяськонъя центрезлэн кивалтӥсез Александр Филатов Удмуртиын экстремизлы пумитъяськонъя нуиськись уж сярысь ивортӥз. Константин Дубровин, Миграци ужпумъёсъя управленилэн кивалтӥсез, элькунысь мигрантъёсын югдурен тодматӥз. Ивортодэт вӧлмытонъя ёзэсъёслэн йӧскалык политикаын интызы сярысь Балезино ёросысь «Вперед!» газетлэн корреспондентэз Юлия Шмелёва вераз. Нош Ижкарысь 17 номеро школаысь дышетӥсь Наталья Кельдиярова мигрант семьяослы юрттонъя «Семейное волонтёрство» ӵектоссы сярысь ивортон лэсьтӥз. Элькунысь йӧскалык политикая министр Лариса Буранова верамъя, Удмуртиын калык кусыпъёсъя югдур – со одӥг удысэтлэн яке огазеяськонлэн гинэ ужез ӧвӧл, та бордын ваньмызлы огкылысь тыршоно. Ми умой югдурын улӥськом шуыса, со милям ваньмылэн ужаммы. Огназ Йӧскалык политикая министерство яке одӥг огазеяськон номыр уз лэсьты, со котьку быдэс сообществолэн шугъяськонэз яке вормонэз Лариса Буранова, Удмуртиысь йӧскалык политикая министрУдысэтлэн кивалтӥсез осконзэ вераз, коллегие люкаськемъёс асьсэлы пайдаё ивортодэт басьтӥзы шуыса, ваньзылы тау кариз но вуоно Выль арен ӟечкылаз.  Тегъёс: Политика Ижкар Удмуртия йӧскалыкполитикаяминистерство йӧслыкъёс йӧскалыкполитика  